Medjunarodna konferencija o trgovini bijelim robljem. 20/2/03 - 2003-02-20
Prema procjenama Ujedinjenih Naroda, 700 hiljada do 4 miliona žena i djece svake godine postane žrtvom trgovine u svrhe prisilne prost
Kada je 1998. godine završila karijeru kongresne zastupnice, Linda Smith je osnovala fondaciju Zajednička Nada i potpuno se posvetila borbi protiv jedne od najnehumanijih, ali užasno unosne djelatnosti - trgovine ženama i djecom u svrhu prostitucije. Zahvaljujući njenoj upornosti i naporima brojnih drugih aktivista ujedinjenih u medjunarodni Savez za Rat Protiv Trgovine Ljudima - ovog vikenda se održava Konferencija o strategiji i svjetskoj borbi protiv trgovine ljudima u svrhu seksualnog iskorištavanja. Danas je u Medjunarodnom Press Centru, ovdje u Washingtonu, održana promocija tog skupa. - Ako utvrdite kako to funkcioniše i govorite o tome kako se seksualno krijumčarenje odvija - lakše ćete se boriti protiv toga, jer će više ljudi saznavati o tome i pridruživati vam se. Ovaj svjetski summit uspostavljen je kao cilj još prije dvije godine od strane male grupe koja sebe naziva Svjetskim Savezom i koja se razvijala u brojne druge grupe. Naš je cilj da u svijet ode jasna poruka o krijumčarenju i prodaji ljudi u svrhu prostitucije, rekla je gospodja Smith, promovirajući medjunarodnu konferenciju koja će o tom problemu biti održana ovdje u Washingtonu, od 23. do 26. februara. - Problem o kojem govorimo je izuzetno akutan, jer, prema procjenama Ujedinjenih Naroda, 700 hiljada do 4 miliona žena i djece svake godine postane žrtvom trgovine u svrhe prisilne prostitucije, seksualnog ropstva i drugih oblika seksualne zloupotrebe, kaže Michelle Clark, profesor univerziteta JOHNS HOPKINS i ko-direktorica Projekta za Zaštitu Žrtava, dodajući da su žrtve ovog zla, obavezno i žrtve drugih podjednako teških zloupotreba ljudskih prava..i upozorava: - I nemojte misliti, vi koji me slušate - da je to problem koji je dalek i izolovan, lokalizovan...Čuli smo priče o Amsterdamu, slušali smo o Bosni, znamo za Tajland..., te stvari izgledaju nam egzotično daleko. Ali dozvolite mi da dodam još neka imena sa spiska.... Seatlle, San Francisco, Chicago, Boston, New York, Atlanta, Washington DC... U Sjedinjene Države se svake godine radi prostitucije prokrijumčari 75 hiljada žena i djece iz 49 svjetskih zemalja. I to je ono što mi znamo, o čemu imamo evidenciju, a vjerovatno i mnogo više, zaključila je gospodja Clark, odgovorivši time i na jedno od novinarskih pitanja koje je glasilo: A zašto se ova konferencija održava baš u Sjedinjenim Državama? Suorganizator skupa je američki State Department i ovo je prvi put da ova visoka državna instanca organizira nešto zajedno sa privatnim organizacijama, ističu organizatori sa ponosom.